1Sitongenna PUWANG Iya Pommakuwasaé malai matu polé ri Yérusalém sibawa Yéhuda sininna passadiyaang inanré sibawa énungengngé. Makkuwatoro sininna tau iya nattuwangngé:
2sining pabbaranié sibawa parajuri’é, hakingngé, nabié, tukang pabotoé sibawa pappangajaé,
3parawiraé, tau mariyoloé sibawa pamaréntaé, passéhéré’é sibawa pappalakiyaé.
4Nakkai matu PUWANGNGE ana’-ana’ maloloé mancaji pamimpinna ra’ya’é, sibawa mapparéntai matu sibawa siélo-élona.
5Sisulléi matu sitenre sining tauwé. Tau maloloé naangga énténgngi tomatowaé, sibawa tau baiccu’é naangga énténgngi tau battowaé.
6Iyaro wettué najello’i matu séddi sumpulolona sibawa makkeda lao ri aléna, "Banna iko iya mappunnaiyé pakéyang iya sitinajaé; rimakkuwannanaro ancajino pamimpitta ri wettu iya pennoé asussangngéwé."
7Iyakiya mappébaliwi matu, "Tenniyaka sanro! Dé’to uwappunnai inanré sibawa pakéyang. Aja’ tasuroka mancaji pamimpinna bangsaé!"
8Tongeng, sempé’ni Yérusalém! Maruttunni Yéhuda! Saba’ sininna ada-adanna sibawa pangkaukenna mennang naéwai PUWANGNGE sibawa naéwai akuwasan-Na.
9Kédona mennang iya matempoé mappaitangngi jana mennang. Mannessa-nessai mennang madosa pada-pada tau Sodongngé riyolo. Cilakani mennang! Napapoléngengngi mennang acilakang aléna.
10Makkedai PUWANGNGE, "Palettukengngi tau iya mapatoé lao ri iyya makkedaé masennangngi matu sibawa salama’i. Napéneddingiwi matu mennang wassélé turuppuse’na.
11Iyakiya macilakani tau majaé! Rigaukengngi matu mennang pada-pada mennang pura gaukengngi tau laingngé.
12Ritenre’i matu umma’-Ku ri pabbunga dowié sibawa ripara’ ri pattangkula’é. Ripapusai matu umma’ku risining pamimpinna angkanna dé’na naissenni laleng iya harusu’é mennang naola."
13Sadiyani PUWANGNGE untu’ guga’i sibawa madélékiwi umma’-Na.
14Tinda’i PUWANGNGE selaku haking lao risining pamimpinna umma’-Na. Iyanaé nattenrekeng PUWANGNGE lao ri mennang: "Iko ritu rampo’i wassélé palla-palla anggoro’é; pennoi barang bolamu iya murampasa’é polé ri tau kasiyasié.
15Magi mutenre’i umma’ku sibawa para’i tau kasiyasié? Iyya, PUWANG Iya Pommatanré sibawa Pommakuwasaé pura mabbicara."
16Makkedai PUWANGNGE, "Matempo tongeng makkunrai-makkunrai Yérusaléngngé! Betta mennang, napoji macculé mata enrengngé joppa sibawa matempo. Naébbu-ébbu jongkana, sibawa maggaréncang oninna sining gellang ajéna.
17Iyakiya maélo-Ka hukkungngi mennang; pennoi matu puru-puru ulunna sibawa nakellui."
18Narapii matu wettunna nalai PUWANGNGE sininna bélo-bélona mennang iya nabbangkakengngé sining makkunrai Yérusaléngngé: passiyo ulu, gellang ajé, ranté,
19gellang lima, bombo,
20bowong, sima’-sima’ ri taiyyaé sibawa babuwaé,
21ciccing sibawa anting-nganting inge’,
22pakéyang pésta iya magelloé, waju labbu, tase’,
23waju nipi, pakéyang lénang, passiyo ellong sibawa bowong malampéé.
24Makkekkuwangngé pakéi mennang wangi-wangiyang, mabbau makebbongngi matu. Babbanna mennang iya alusu’é risulléiwi matu sibawa tulu iya makasara’é. Ulunna mennang iya maggemme magelloé rikellui matu. Pakéyanna mennang iya makessingngé risulléiwi matu sibawa iya sapé-sapé’é. Magelloni makkekkuwangngé; matti majai tappana mennang nasaba rica’i.
25Tau worowané, makkuwatoro iya mawatangngé, matéi matu ri laleng musué.
26Ri gerbang-gerbanna kotaé mabbaratai matu tauwé sibawa mpating, sibawa iyaro kotaé pada-padai matu makkunrai ripallusu-lusuiyé iya tudangngé ri tanaé.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn